Peter Bittner

Peter Bittner (* 4. marec 1976, ČSSR), známy pod pseudonymom Petter Bittner, je slovenský bubeník, manažér, producent a organizátor kultúrnych podujatí.

Životopis 
Pochádza z Pezinka. V tomto meste navštevoval základnú školu a vyrastal na sídlisku na Moyzesovej ulici. Ako dvanásťročného ho lokálny metalista Tóno Roman zasvätil do počúvania heavy metalu. V roku 1999 Bittner dostal nápad na novú hudobnú skupinu a od januára 2002 začal hrať s gitaristom Tomášom, neskôr aj s Tomášovým bratom Lacom, ktorý hral na basgitaru, a vznikla crossover-inštrumentálna skupina Feelme hrajúca filmové témy v tvrdej rockovej úprave. V aktívnej činnosti skupiny pokračoval vždy s novými hudobníkmi. Pôsobili v nej Ján „Johny“ Štefeček, Stanislav „Stanley“ Kovár, Richard „Soso“ Molnár, Peťo Škreňo, Viktor Hidvéghy, Matúš Moško a Barbora Comendant. V súčasnosti sú jej členmi gitarista Lukáš Komenda a basgitarista Miki Michelčík. V minulosti bol členom slovenských skupín ako 7th Size, Temo/Beattner, Diadem a Introvarts.

Od roku 2002 bol tiež dlhoročným riaditeľom TV Pezinok, je členom Rady LOToS a organizačného tímu Workshopu. V roku 2009 získal cenu Literárneho fondu za autorský nápad v reklamnom spote „Hydrant“ a výročnú cenu Samuela Zocha. V roku 2012 sa stal držiteľom ceny Literárneho fondu za réžiu reklamného spotu „Elegán“. Bol tiež spoluautorom niekoľkých ďalších výherných spotov.

Od roku 2010 do roku 2016 bol stage manažérom festivalu Grape a v januári 2013 spolu s klávesistom Jurajom Hanulíkom zakladal hudobný projekt Filmission. Vo februári 2015 sa spolu so speváčkou skupiny Bloom Barborou Drahovskou stali krstnými rodičmi debutového albumu nitrianskej skupiny Alalya.

Je členom občianskeho združenia Pezinské rozprávkové divadlo (P.R.D.), ktoré sa podieľalo na organizácii festivalov Cibulák, Hodokvas, Etnofestival, Koncert mladosti po 30 rokoch, Alternatíva v Drevone a 6-hodinovej spomienkovej akcie Koncert mladosti 40. V súčasnosti sa občianske združenie podieľa na organizácii festivalu Drumfest Slovakia. Bittner je tiež manažérom projektu Martiny Jelenovej s názvom Fíha tralala.

V roku 2021 z recesie vymyslel nový komunitný priestor Modranská železnica, ktorý bol slávnostne uvedený do prevádzky 30. apríla 2022.

Žije v Modre.

Osobný život 
Od 19. marca 2016 je ženatý so Silviou Fialovou a majú spolu dcéru Kornéliu.

Hudobné vybavenie 

 Bicia súprava: Tama Starclassic Performer
 Vírivý bubon: Sonor Pro Lite Jojo Mayer signature 13″
 Činely: Meinl Cymbals, Sabian
 Blany: Evans
 Hardware: Tama, Tama Speed Cobra Twin Pedal

Diskografia

Diadem 
 „Informer“ (singel, 2002)

Feelme 
 21st CENTURY SONGS (koncertné promo CD, 2004)
 „pf (pulp fiction)“ (promo CD-singel, 2005)

Publikácie 
 BORIŠ, Pavol, ŠTRBA, Ján, BITTNER, Peter. Pezinok – Bigbeatown. Renesans, 2001. .
 BORIŠ, Pavol, ŠTRBA, Ján, BITTNER, Peter. Koncerty mladosti ´76, ´77 – Československý Woodstock. 2007.
 ŠTRBA, Ján, BITTNER, Petter. Pezinok – Musictown. 2021

Ocenenia 
 2009 – cena Literárneho fondu za autorský nápad v reklamnom spote „Hydrant“
 2009 – výročná cena Samuela Zocha
 2012 – cena Literárneho fondu za réžiu reklamného spotu „Elegán“

Referencie

Externé odkazy 
 Petter Bittner na Encyclopaedia Metallum
 Publikácie Petra Bittnera v katalógu Clavius

Slovenskí bubeníci
Slovenskí manažéri
Slovenskí producenti